VIEDEŇ. Rokovania o záchrane banky sa začínajú dnes o 17.00 h SEČ vo Viedni.
"Môj cieľ je jasný: vlastníci by si mali byť vedomí svojej zodpovednosti," povedal Pröll pre rakúske médiá krátko pred začatím rokovaní. Podľa neho bude nevyhnutné nájsť riešenie, pričom "výsledok je otvorený a riziká pre vlastníkov vysoké".
Hypo čelí tento rok odpisom až za 1,7 miliardy eur (51,21 miliardy Sk), čo spôsobili najmä zlé úvery a investície v bývalej Juhoslávii a do konca roka bude potrebovať nový kapitál v približne rovnakej hodnote.
Podľa Raiffeisen Zentralbank, ktorá je sama významným investorom v krajinách bývalej Juhoslávie, by prípadný kolaps Hypo Group Alpe Adria mohol spôsobiť problémy bankovému sektoru v Chorvátsku a Srbsku, keďže tam Hypo vlastní viaceré veľké banky.
Najväčším akcionárom Hypo Group je Bavorsko cez krajinskú banku BayernLB (67 %), ktorá minulý rok sama takmer skrachovala a prežila len vďaka štátnemu záchrannému balíčku.
Informovala o tom agentúra Reuters.